ORDE do 2 de xullo de 1996, de protección das razas bovinas autóctonas en perigo de extinción, de acordo co Plan Integral de Mellora Xenética do Gando Vacún de Galicia.
CONSELLERÍA DE AGRICULTURA, GANDERÍA E MONTES — III. OUTRAS DISPOSICIÓNS — 24/07/1996

As razas vacúas autóctonas de Galicia constitúen un valioso caudal xenético que debemos conservar xa que actualmente están en serio perigo de extinción. Estas razas constitúen un mesmo tronco racial e denomínanse xenericamente «morenas do Noroeste». Compoñen este grupo as seguintes razas: cachena, caldelá, frieiresa, limiá e vianesa.
O hábitat natural destas razas son as áreas montañosas de Galicia, moi despoboadas e deprimidas, onde as explotacións agrícola-gandeiras de carácter
familiar con moi escaso número de animais conservan cada vez máis raros exemplares, xa por nostalxia, afecto, tradición, pola súa adaptación a condicións ambientais extremas; ou tamén pola súa aptitude dinamóxena que resulta indispensable nun medio agroxénico tan complexo.
As organizacións internacionais como FAO/UNEP e a ONU, así como a UE, nos seus programas operativos e de cooperación internacional, instan os gobernos a promoveren a protección, avaliación e conservación das razas de animais domésticos en perigo de extinción.
A nova PAC prevé as medidas de desenvolvemento dunha agricultura menos intensiva, o emprego de prácticas de producción que diminúan os efectos contaminantes, a conservación de terras agrícolas abandonadas e a xestión con vistas ó acceso do público e ó esparexemento como instrumentos da política medioambiental.
O Plan Integral de Mellora Xenética do gando vacún de Galicia establece as liñas xerais para continua-lo programa de recuperación e conservación destas razas, iniciado en 1991, e que é preciso seguir desenvolvendo, mediante incentivos ós posuidores deste gando para que colaboren na súa realización.
Por todo isto, de acordo co disposto no artígo 30.1º.3. do Estatuto de autonomía de Galicia, e en uso das facultades que me confire a Lei 1/1983, reguladora da Xunta e do seu presidente,
DISPOÑO:
Artigo 1º
Continúase o desenvolvemento do programa de conservación e recuperación para as cinco razas de gando vacún autóctono galego (cachena, caldelá, frieiresa, limiá e vianesa) , rexistrando, en tódalas explotacións con exemplares destas razas, e sempre e cando os seus propietarios o soliciten, os animais puros destas razas nados e recriados segundo as instruccións técnicas do Plan Integral de Mellora Xenética da Consellería de Agricultura, Gandería e Montes, para consegui-lo fomento, a recuperación e fixación destas razas.
O funcionamento técnico-administrativo dos ditos rexistros estará a cargo da Dirección Xeral de Producción Agropecuaria e Industrias Agroalimentarias, a través do Centro de Recuperación de Razas Autóctonas de Fontefiz (Ourense).
Artigo 2º
Concederáselle-lo título de «propietario rexistrado-colaborador» a aqueles que teñan animais nalgún dos rexistros das razas anteriormente sinaladas e que se comprometan a colaborar coa Consellería de Agricultura, Gandería e Montes durante os próximos cinco anos, reproducindo os seus actuais exemplares e poñendo as crías ó dispor da consellería que, trala compensación económica corresponden
te, poderá dispoñer delas para a conservación destas razas.
Artigo 3º
Concederáselle-lo título de «familia colaboradora» a aquelas que teñan animais bovinos autóctonos das razas anteriormente sinaladas en calidade de cedidas pola Consellería de Agricultura, Gandería e Montes.
Artigo 4º
A familia colaboradora deste programa comprométese a cumprir, ademais das estipulacións específicas do contrato de cesión do gando, aquelas establecidas na presente orde para o propietario rexistrado-colaborador (Art.5; Art.6; Art.7).
Artígo 5º
O propietario rexistrado-colaborador deste programa comprométese a non vende-los animais sen coñecemento da Consellería de Agricultura, Gandería e Montes, a quen se lle debe reserva-lo primeiro dereito de compra, debendo comunicárselle a esta a intención de venda cunha antelación mínima de 15 días, así como a cubrilos ou inseminalos co semental ou doses seminais indicados polos técnicos da Consellería de Agricultura, Gandería e Montes. Así mesmo, cominicarálle-los partos, mortes ou abortos e outras incidencias ós técnicos veterinarios do centro de recuperación de razas autóctonas de Fontefiz (Ourense) encargados da realización práctica do programa.
Artígo 6º
Co obxecto de compensa-los gandeiros con animais destas razas establécense as seguintes axudas:
6.1. Por propietario rexistrado-colaborador: 10.000 ptas. por ano.
6.2. Por cada semental (propio ou cedido) destinado á cubrición dun rabaño (máis de catro ) de reproductoras do rexistro, de acordo coas liñas técnicas establecidas no programa: 25.000 ptas.
6.3. Por cada animal nado, macho ou femia, de raza pura obtido segundo o programa, cando cumpra un mes de idade: 25.000 ptas.
6.4. Axuda á recría: por cada femia obtida, cando cumpra un ano de idade: 50.000 ptas., comprométendose a mante-la femia como mínimo ata os 18 meses de idade.
As cubricións, inseminacións, altas, baixas e demais incidencias do gando que figuren no programa terán que ser verificadas no impreso correspondente polos veterinarios colaboradores da consellería.
Artigo 7º
As solicitudes presentaranse nas respectivas delegacións provinciais da Consellería de Agricultura, Gandería e Montes, ou na forma prevista no artigo 38.4º da Lei de réxime xurídico das administracións públicas e do procedemento administrativo común.
Establécense dous períodos para presenta-las solicitudes:
1. Ata un mes posterior á publicación desta orde, para atende-las actuacións subvencionables producidas no semestre (outubro de 1995 ata marzo de 1996).
2. Durante o mes de outubro de 1996 para atende-las actuacións subvencionables producidas no semestre inmediatamente anterior (abril de 1996 ata setembro de 1996), e que non foran subvencionadas anteriormente.
Coa solicitude incluiranse copias dos xustificantes acreditativos correspondentes, expedidos polos veterinarios colaboradores do programa.
Artígo 8º
A axuda que establece a presente orde financiarase con cargo á aplicación orzamentaria 09.03.614-A.771.0 dotadas, para esta actuación, con 10.000.000 ptas., dos presupostos xerais da Comunidade Autónoma de Galicia para 1996.
Artígo 9º
As solicitudes formuladas ó amparo da orde do 17 de marzo de 1995 (DOG do 17-4-1995) ás que non lles fora concedida a subvención solicitada, serán tidas en conta na presenta convocatoria, salvo indicación do interesado en sentido contrario dirixida ó conselleiro de Agricultura, Gandería e Montes. A tramitación dos expedientes continuará desde a fase na que se encontraba ó final do exercicio anterior.
Disposicions derradeiras
Primeira.-Facúltase o director xeral de Producción Agropecuaria e Industrias Agroalimentarias para establece-la normativa adicional necesaria para o adecuado cumprimento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 2 de xullo de 1996.
Tomás Pérez Vidal
Conselleiro de Agricultura, Gandería e Montes
4756